S-144/2008

Mál þetta, sem þingfest var 14. febrúar sl. og dómtekið 31. mars sl. vegna þáttar ákærða E-kk-ef, er höfðað með ákæru lögreglustjórans á Selfossi, dagsettri 15. janúar 2008, á hendur X og E-kk-þgf H-kk-þgf, kt. 000000-0000, Klapparstíg 6, Reykjanesbæ,

I.

„gegn ákærða X fyrir fíkniefna- og vopnalagabrot

með því að hafa skömmu fyrir miðnætti 12. apríl 2007 haft í vörslum sínum 4 töflur af ecstacy (MDMA), 1,96 gr af maríhúana og heimatilbúið hnúajárn, en fíkniefnin og hnúajárnið fann lögregla við leit á ákærða eftir að hafa stöðvað akstur bifreiðarinnar NI-546 á Ránargötu í Keflavík, en ákærði var farþegi í bifreiðinni umrætt sinn.

Teljast brot ákærða varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum og c. lið 2. mgr. 30. gr., sbr. 1. mgr. 36. gr. vopnalaga nr. 16, 1998.

II.

gegn ákærða E-kk-þgf fyrir nytjastuld

með því að hafa að kvöldi mánudagsins 23. apríl 2007 tekið bifreiðina YI-582 ófrjálsri hendi þaðan sem hún stóð við Fitjabraut í Njarðvík og hagnýta sér hana til aksturs, allt þar til lögregla stöðvaði akstur bifreiðarinnar í sandnámu í landi Hrauns í Ölfusi, að morgni þriðjudagsins 24. apríl 2007.

Telst brot ákærða varða við 1. mgr. 259. gr. almennra hegningarlaga nr. 19, 1940.

III.

gegn ákærða E-kk-þgf fyrir þjófnað

með því að hafa að morgni þriðjudagsins 24. apríl 2007 stolið gluggum og hurðum úr gámi við hús Einingaverksmiðju EGS í Njarðvík.

Telst brot ákærða varða við 244. gr. almennra hegningarlaga nr. 19, 1940.

IV.

gegn ákærða X fyrir þjófnað

með því að hafa að morgni þriðjudagsins 24. apríl 2007 stolið sálmabók og biblíu úr Krýsuvíkurkirkju í Krýsuvík.

Telst brot ákærða varða við 244. gr. almennra hegningarlaga nr. 19, 1940.

V.

gegn ákærða E-kk-þgf fyrir umferðarlagabrot

með því að hafa að morgni þriðjudagsins 24. apríl 2007 ekið bifreiðinni YI-582 austur Krýsuvíkurveg, óhæfur til að stjórna bifreiðinni örugglega vegna áhrifa amfetamíns, metamfetamíns, tetrahýdrókannabínóls og kókaíns, og fyrir að hafa síðan eftir að lögregla mætti bifreið ákærða í Selvogi, Sveitarfélaginu Ölfusi, ítrekað hundsað stöðvunarmerki lögreglu með gefin voru bæði með hljóð- og ljósmerkjum, heldur aka áfram alls 27,1 km austur Krýsuvíkurveg, suður Þrengslaveg, inná Þorlákshafnarveg, suður afleggjara að Hrauni í Ölfusi, þaðan þvert yfir Eyrarbakkaveg, suður vegslóða að sandnámu í landi Hrauns, þar sem ákærði stöðvaði loks akstur bifreiðarinnar og var hlaupinn uppi af lögreglu.

Teljast brot ákærða varða við 1. mgr. 5. gr., 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga og 19. gr. sbr. 41. gr. lögreglulaga nr. 90, 1996.

VI.

Gegn ákærða E-kk-þgf fyrir neðangreind umferðarlagabrot, framin í eftirför lögreglu, er frá greinir í ákærulið V. (tímasetningar vísa til upptöku úr eye witnes búnaði lögreglu)

a. með því að hafa um kl. 09:59:17 ekið of hratt miðað við aðstæður og óvarlega, austur Krísuvíkurveg, yfir blindhæð skammt vestan við Hlíðardalsskóla í Ölfusi.

Telst brot ákærða varða við 1. mgr., sbr. e. lið 2. mgr. 36. gr. umferðarlaga nr. 50, 1987 sbr. 1. mgr. 100. gr. sömu laga.

b. með því að hafa um kl. 10:02:12 ekið viðstöðulaust af Krísuvíkurvegi inná Þrengslaveg í Ölfusi, of hratt miðað við aðstæður, gegn stöðvunarskyldu og án þess að nota stefnuljós.

Telst brot ákærða varða við 2. mgr. 25. gr., 2. mgr. 31. gr. og 1. mgr., sbr. e. lið 2. mgr. 36. gr. umferðarlaga nr. 50, 1987, sbr. 1. mgr. 100. gr. sömu laga.

c. með því að hafa um kl. 10:02:21 ekið á öfugum vegarhelmingi og öfugu megin við umferðareyju, eftir að hafa skyndilega beygt til vinstri inná Þorlákshafnarveg í átt að Hveragerði, án þess að nota stefnuljós.

Telst brot ákærða varða við 1. mgr. og 3. mgr. 14. gr. auk 2. mgr. 31. gr. umferðarlaga nr. 50, 1987, sbr. 1. mgr. 100. gr. sömu laga.

d. með því að hafa um kl. 10:02:26 aftur ekið yfir á öfugan vegarhelming og yfir óbrotna aksturslínu, skammt vestan við afleggjarann að Hrauni í Ölfusi.

Telst brot ákærða varða við 1. mgr. 14. gr. og 1. mgr. 5. gr. umferðarlaga nr. 50, 1987, sbr. 1. mgr. 100. gr. sömu laga.

e. með því að hafa um kl. 10:02:41 beygt af Þorlákshafnarvegi, inná afleggjara að Hrauni í Ölfusi, án þess að nota stefnuljós.

Telst brot ákærða varða við 2. mgr. 31. gr. umferðarlaga nr. 50, 1987 sbr. 1. mgr. 100. gr. sömu laga.

f. með því að hafa um kl. 10:07:07 ekið of hratt miðað við aðstæður og óvarlega viðstöðulaust af Hraunsvegi, þvert yfir Eyrarbakkaveg, án þess að virða biðskyldu á gatnamótunum.

Telst brot ákærða varða við 1. mgr., sbr. c. lið 2. mgr. 36. gr. og 1. mgr. 5. gr. umferðarlaga nr. 50, 1987.

VII.

gegn ákærða E-kk-þgf fyrir umferðarlagabrot

með því að hafa að kvöldi mánudagsins 25. júní 2007 ekið bifreiðinni RU-263 um Norðurlandsveg í Langadal, Austur-Húnavatnssýslu, sviptur ökurétti og óhæfur til að stjórna bifreiðinni örugglega vegna áhrifa amfetamíns og tetrahýdrókannabínóls.

Teljast brot ákærða varða við 1. mgr. 48. gr. og 1., sbr. 2. mgr. 45. gr. a. umferðarlaga nr. 50, 1987 sbr. 5. gr. laga nr. 66, 2006, sbr. 1. mgr. 100. gr. nefndra umferðarlaga.

VIII.

gegn ákærða E-kk-þgf fyrir umferðarlagabrot

með því að hafa aðfaranótt laugardagsins 7. júlí 2007 ekið bifreiðinni RU-263, sviptur ökurétti um Vogaveg í Vogum í átt að gatnamótum Reykjanesbrautar.

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærðu verði dæmdir til refsingar og að ákærða X verði með dómi gert að sæta upptöku á framangreindum fíkniefnum (efnaskrá nr. 11569) og hnúajárni, sbr. ákærulið I., sbr. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og 1. mgr. 37. gr. vopnalaga nr. 16, 1998, einnig er þess krafist að ákærða X verði gert að sæta sviptingu ökuréttar samkvæmt 101. og 102. gr. umferðarlaga nr. 50, 1987, sbr. lög nr. 44, 1993, lög nr. 57, 1997, lög nr. 23, 1998, lög nr. 132, 2003, lög nr. 84, 2004 og lög nr. 66, 2006, frá 24. apríl 2007 að telja.

Þess er einnig krafist að ákærði X fái punkta skv. 7. gr., sbr. viðauka, reglugerðar nr. 929, 2006 um ökuferilsskrá og punktakerfi vegna ofangreindra brota og hann dæmdur til að sæta sviptingu ökuréttar skv. 2. mgr. 101. gr. umferðarlaga, sbr. 4. gr. laga nr. 57/1997 og 8. gr., sbr. 10. gr., reglugerðar nr. 929, 2006 vegna uppsafnaðra punkta, frá sama tímapunkti og að ofan greinir.“

Við þingfestingu málsins þann 14. febrúar sl. sóttu ákærðu ekki þing. Í þinghaldi þann 20. febrúar sl. sóttu ákærðu þing. Ákærði X játaði sök og var þáttur ákærða E-kk-ef skilinn frá máli S-7/2008 og fékk málsnúmerið S-144/2008.

Ákærði E-kk-nf játaði sök varðandi ákæruliði II, VI og VIII. Ákærði E-kk-nf neitaði sök varðandi ákærulið III þannig að hann kvað glugga og hurðir hafa verið í bifreiðinni þegar hann tók hana. Ákærði E-kk-nf játaði háttsemi eins og henni er lýst í ákærulið V en neitaði að hafa ekið undir áhrifum fíkniefna og verið óhæfur til að stjórna bifreiðinni. Ákærði E-kk-nf játaði sök varðandi ákærulið VII en neitaði að hafa ekið undir áhrifum amfetamíns. Aðalmeðferð málsins var ákveðin þann 31. mars sl. Ákærði E-kk-nf sótti þá ekki þing né verjandi fyrir hans hönd og var litið svo á að ákærði hefði nýtt sér þann rétt að tjá sig ekki frekar um sakarefnið fyrir dómi. Var málið því reifað af hálfu sækjanda en hann féll þá frá ákærulið III. Var málið síðan dómtekið.

Ákæruliður II.

Ákærði E-kk-nf játaði sök varðandi þennan ákærulið þann 20. febrúar sl. Er játning hans í samræmi við gögn málsins og verður hann sakfelldur fyrir þá háttsemi sem er réttilega færð til refsiákvæðis.

Ákæruliður V.

Ákærði játaði fyrir dómi að hafa ekið bifreiðinni eins og lýst er í ákæruliðnum en neitaði að hafa verið undir áhrifum fíkniefna eins og hann er ákærður fyrir. Í matsgerð frá Rannsóknastofu í lyfja- og eiturefnafræði við Háskóla Íslands, dagsettri 4. júní 2007, kemur fram að í blóðsýni númer 40876 hafi mælst amfetamín, 70 ng/ml, og tetrahýdrókannabínól, 1,9 ng/ml, en í þvagi hafi mælst amfetamín, metamfetamín, kannabínóíðar og umbrotsefni kókaíns. Amfetamín, metamfetamín og tetrahýdrókannabínól eru í flokki ávana- og fíkniefna, sem óheimil eru á íslensku forráðasvæði. Ökumaður telst því hafa verið óhæfur til þess að stjórna ökutæki örugglega þegar blóð- og þvagsýnin voru tekin, sbr. 45. gr. a. umferðarlaga nr. 50/1987. Samrýmist játning ákærða að öðru leyti gögnum málsins. Er því fram komin lögfull sönnun um að ákærði hafi verið undir áhrifum fíkniefna eins og greinir í ákærulið V og verður hann sakfelldur fyrir þá háttsemi en hún er réttilega færð til refsiákvæða.

Ákæruliður VI.

Ákærði E-kk-nf hefur játað sök. Ákærði er í þessum lið ákærunnar ákærður fyrir umferðarlagabrot í sex stafliðum, a til f. Meðal gagna málsins eru frumskýrsla, þar sem ætluðum brotum ákærða er lýst, og upptaka á mynddiski. Hvað varðar stafliði a, d, e og f er játning ákærða í samræmi við gögn málsins og verður hann sakfelldur fyrir þau brot sem eru í ákæru rétt færð til refsiákvæða. Varðandi staflið b er því eingöngu lýst í frumskýrslu að ákærði hafi ekið viðstöðulaust inn á Þrengslaveg og brotið gegn stöðvunarskyldu, en ekki er minnst á að ákærði hafi ekið of hratt miðað við aðstæður eða án þess að nota stefnuljós. Ekki verður af upptökunni ráðið hversu hratt ákærði ók og fram er komið að lögregla náði ekki marktækri hraðamælingu á bifreiðina. Þó má sjá á upptökunni að ákærði hægði ekki ferðina þegar hann ók yfir gatnamótin. Þá sjást stefnuljós bifreiðarinnar óglöggt á upptökunni og verður ekki séð hvort þau hafi verið notuð eða ekki. Verður því að telja ósannað að ákærði hafi ekki gefið stefnuljós eins og lýst er í ákæruliðnum en sannað með vísan til áðurnefndrar upptöku að ákærði ók gegn stöðvunarskyldu og ók of hratt miðað við aðstæður. Varðar brot ákærða við 2. mgr. 25. gr. og 1. mgr., sbr. e-lið 2. mgr., 36. gr., sbr. 1. mgr. 100. gr. umferðarlaga, nr. 50/1987. Hvað varðar staflið c er með vísan til framangreindrar upptöku sannað að ákærði ók á öfugum vegarhelmingi og öfugum megin við umferðareyju. Í frumskýrslu er ekki minnst á að ákærði hafi í greint sinn ekið án þess að nota stefnuljós. Stefnuljós bifreiðarinnar sjást ógreinilega á upptökunni þannig að ekki sést hvort þau hafi verið notuð eða ekki. Samrýmist því sú háttsemi ekki gögnum málsins og hefur ákæruvaldinu þannig ekki tekist sönnun um að ákærði hafi í greint sinn vanrækt að nota stefnuljós. Brot ákærða samkvæmt staflið c varðar við 1. mgr. 14. gr., sbr. 1. mgr. 100. gr. umferðarlaga, nr. 50/1987, en ekki verður séð að brot ákærða eigi undir 3. mgr. þeirrar greinar. Þá er brot í staflið f, án þess að virða biðskyldu á gatnamótum, ekki réttilega heimfært til 2. mgr. 25. gr. umferðarlaga. Ákærði hefur með háttsemi sinni unnið sér til refsingar að því leyti sem rakið hefur verið.

Ákæruliður VII.

Ákærði játaði fyrir dómi að hafa ekið bifreiðinni eins og lýst er í ákæruliðnum en neitaði að hafa verið undir áhrifum fíkniefna eins og hann er ákærður fyrir. Í matsgerð frá Rannsóknastofu í lyfja- og eiturefnafræði við Háskóla Íslands, dagsettri 27. júlí 2007, kemur fram að í blóðsýni númer 41759 hafi mælst amfetamín, 35 ng/ml, og tetrahýdrókannabínól, 2,8 ng/ml, en í þvagi hafi mælst amfetamín og kannabínóíðar. Amfetamín, og tetrahýdrókannabínól eru í flokki ávana- og fíkniefna, sem óheimil eru á íslensku forráðasvæði. Ökumaður telst því hafa verið óhæfur til þess að stjórna ökutæki örugglega þegar blóð- og þvagsýnin voru tekin, sbr. 45. gr. a. umferðarlaga nr. 50/1987. Samrýmist játning ákærða að öðru leyti gögnum málsins. Er því fram komin lögfull sönnun um að ákærði hafi verið undir áhrifum fíkniefna eins og greinir í ákærulið VII og verður hann sakfelldur fyrir þá háttsemi en hún er réttilega færð til refsiákvæða.

Ákæruliður VIII.

Ákærði E-kk-nf hefur játað sök. Játning ákærða er í samræmi við önnur gögn málsins og verður hann sakfelldur fyrir brot sitt en það er í ákæru rétt fært til refsiákvæðis. Ákærði hefur með háttsemi sinni unnið sér til refsingar.

Niðurstaða.

Ákærði E-kk-nf hefur játað sök að öðru leyti en því að hafa ekið undir áhrifum amfetamíns. Var farið með málið samkvæmt 125. gr. laga um meðferð opinberra mála nr. 19/1991 varðandi þá ákæruliði er ákærði játaði fyrir dómi. Samkvæmt framlögðum matsgjörðum frá Rannsóknastofu í lyfja- og eiturefnafræði fannst amfetamín ásamt tetrahýdrókannabínól bæði í blóði og þvagi ákærða. Verður því að telja sannað, þrátt fyrir neitun ákærða fyrir dómi, að ákærði hafi í umrædd skipti verið undir áhrifum fíkniefna og því óhæfur til að stjórna ökutæki þegar blóðsýni voru tekin. Að þessu virtu og með vísan til játningar ákærða að öðru leyti, sem samrýmist gögnum málsins, er sannað að ákærði hafi gerst sekur um brot þau sem honum eru gefin að sök í ákæru utan þeirra sem talin eru upp í ákærulið VI. Eru brot ákærða rétt færð til refsiákvæða.

Ákærði E-kk-nf hefur í máli þessu verið fundinn sekur um fjölda brota. Samkvæmt sakavottorði á ákærði langan sakaferil að baki frá árinu 1988 fyrir brot á lögum um skotvopn og sprengiefni, þjófnað, nytjastuld, ölvunarakstur, brot gegn lögum um ávana- og fíkniefni og umferðarlagabrot. Ákærði var með dómi Héraðsdóms Reykjavíkur þann 17. apríl 2007 dæmdur í 60 daga fangelsi, skilorðsbundið í tvö ár, fyrir fíkniefnabrot, vopnalagabrot og umferðarlagabrot. Með dómi Héraðsdóms Norðurlands eystra þann 17. júlí 2007 var ákærði dæmdur til greiðslu sektar fyrir fíkniefnabrot og með dómi Héraðsdóms Reykjaness þann 4. janúar 2008 var ákærði dæmdur í 30 daga fangelsi, skilorðsbundið í tvö ár, og til greiðslu sektar fyrir nytjastuld og umferðarlagabrot. Þá var ákærði með síðastnefndum dómi sviptur ökurétti í fjóra mánuði. Brot þau sem ákærði hefur verið sakfelldur fyrir nú, framdi hann áður en dómur gekk þann 17. júlí 2007 og verður honum gerður hegningarauki nú samkvæmt reglum 78. gr. almennra hegningarlaga nr. 19/1940. Þá rauf ákærði, með brotum þessum, skilorð sem honum var dæmt í Héraðsdómi Reykjavíkur þann 17. apríl 2007. Verður því við ákvörðun refsingar litið til 60. gr. almennra hegningarlaga. Með hliðsjón af brotum ákærða, 60. og 78. gr. hegningarlaga þykir rétt að láta skilorð Héraðsdóms Reykjavíkur frá 17. apríl 2007 vera óhaggað.

Refsing ákærða er hæfilega ákveðin 425.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í tuttugu og sex daga. Ákærði skal sviptur ökurétti í sjö mánuði frá 24. apríl 2007 að telja. Með brotum þeim sem sakfellt hefur verið fyrir í máli þessu og réttilega eru heimfærð til refsiákvæða hlýtur ákærði ellefu punkta í ökuferilsskrá sína. Gerð er krafa í ákæru um að ákærði verði sviptur ökurétti vegna uppsafnaðra punkta með vísan til 2. mgr. 101. gr. umferðarlaga nr. 50/1987. Í 1. mgr. 8. gr., sbr. 10. gr. reglugerðar nr. 431/1998, ber að svipta ökumann ökurétti í þrjá mánuði hafi hann hlotið samtals tólf punkta í ökuferilsskrá, enda hafi hann á þriggja ára tímabili gerst sekur um þrjú eða fleiri brot. Engin gögn hafa verið lögð fram í máli þessu um aukinn punktafjölda ákærða. Er ákærði því sýkn af þeirri kröfu.

Með vísan til 165. gr. laga um meðferð opinberra mála skal ákærða gert að greiða allan sakarkostnað sem er samkvæmt yfirliti samtals 346.867 vegna rannsóknar á blóðsýnum ákærða.

Málið sótti fyrir hönd ákæruvaldsins Ó-kk-nf H-kk-nf K-kk-nf sýslumaður.

Á-kvk-nf G-kvk-nf héraðsdómari kveður upp dóm þennan.

Uppkvaðning dómsins hefur dregist fram yfir lögbundinn frest vegna mikilla embættisanna dómarans.

D ó m s o r ð :

Ákærði, E-kk-nf H-kk-nf, greiði 425.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í tuttugu og sex daga.

Ákærði skal sviptur ökurétti í sjö mánuði frá 24. apríl 2007 að telja.

Ákærði greiði allan sakarkostnað sem er 346.867 krónur.

Á-kvk-nf G-kvk-nf.